Milan Neveďal

Katechézy pre každého

Ukážka z elektronickej knihy

Jazyková korektúra: Peter Gažo

Obálka: Monika Zbínová

ISBN 978-80-570-1607-6

Vytvorenie elektronickej verzie Dibuk, s. r. o., 2020

Vytvorené prostredníctvom Publico.sk

KATECHÉZY PRE KAŽDÉHO

Cieľom tejto publikácie je jednoducho, stručne a výstižne predstaviť základné témy z Katechizmu Katolíckej cirkvi doplnené vedomosťami z Youcat – Katechizmu Katolíckej cirkvi pre mladých.

Obsah katechéz pozostáva z deviatich kapitol. Prvé tri sa týkajú Najsvätejšej Trojice – Boh, Ježiš a Duch Svätý. Nasledujú informácie o Svätom písme a Cirkvi. Ďalšia kapitola sa venuje siedmim sviatostiam – krst, eucharistia, birmovanie, sviatosť zmierenia, sviatosť pomazania nemocných, sviatosť kňazstva a sviatosť manželstva. Výklad pokračuje témami Liturgia a Modlitba a posledná kapitola rozoberá Desatoro.

Ako už naznačuje samotný názov, ide o materiál určený pre:

- Každého hľadajúceho, ktorý chce spoznať náuku Katolíckej cirkvi.

- Každého človeka pripravujúceho sa na prijatie sviatostí.

- Každého vyučujúceho - ako doplňujúci materiál.

- Každého čitateľa, ktorý si chce rozšíriť svoj duchovný obzor.

- Spoločenstvá, ktoré sa venujú katechéze a pastorácii.

- Akéhokoľvek človeka, ktorému sa dostane táto brožúrka do rúk.

BOH

V rámci Najsvätejšej Trojice logicky začíname prvou božskou osobou. Je ňou BOH. Boh, po ktorom človek svojím srdcom túži, hľadá ho svojou vierou a snaží sa ho spoznávať cez svet a ľudí. V tejto kapitole si predstavíme aj to, kým Boh je a položíme ďalšie otázky, ktoré sa ho nejakým spôsobom týkajú.

Túžba a hľadanie Boha

Túžba po Bohu a jeho hľadanie sú prirodzenéveci, ktoré mali ľudia v sebe odjakživa. Prejavovali sa aj cez množstvo náboženstiev a kultov, ktoré sa snažia dať odpovede na základné otázky o zmysle života: Kto som, odkiaľ pochádzam a kam smerujem. Dá sa povedať, že každé náboženstvo obsahuje istú časť pravdy, ktorá nachádza svoju plnosť v katolíckej teológii.

- Vždy, keď hovoríme o Bohu, musíme si uvedomiť, že to, čo nás vedie k nemu, je naša túžba, ktorá je vpísaná do srdca človeka, lebo človek je stvorený Bohom a pre Boha; Boh neprestáva priťahovať človeka k sebe a jedine v Bohu nájde človek pravdu a šťastie, ktoré hľadá.

- Samozrejme, aj v minulosti ľudia nejakým spôsobom hľadali Boha a toto hľadanie prejavovali svojím náboženským správaním sa prostredníctvom modlitby, obety, kultov, meditácií a iných výrazových foriem, na základe ktorých môžeme človeka nazvať náboženskou bytosťou.

- Samotný pojem náboženstvo je priamo odvodený od slova Boh. Znamená to, že keď hovoríme o náboženstve, tak tým pádom, priamo alebo nepriamo, hovoríme aj o Bohu.

Poznanie Boha

Poznanie neviditeľného Boha je založené na poznaní viditeľných stvorených vecí, čo znamená, že Boha poznávame prostredníctvom stvorenia, ktoré tvoria materiálny svet a ľudská osoba.

Svet

Boha vo svete poznávame na základe jeho vzniku, poriadku a krásy. Boh je zároveň začiatkom a cieľom celého vesmíru.

Človek

- Je otvorený voči pravde a kráse, má zmysel pre dobro a svojou slobodou a svedomím sa pýta na existenciu Boha. Zároveň má nesmrteľnú dušu, ktorá nemôže mať iný ako božský pôvod.

- Na základe týchto skutočností môžeme povedať, že Boha poznávame zo stvorených vecí prirodzeným svetlom ľudského rozumu.

- Samozrejme, naše poznanie je obmedzené, keďže Boh presahuje každé stvorenie a ľudské slová nemôžu vystihnúť tajomstvo Boha.

- Okrem prirodzeného poznania prostredníctvom ľudského rozumu je tu ešte ďalší prostriedok poznania Boha - Božie zjavenie, kde sa Boh zo svojho slobodného rozhodnutia zjavuje a dáva poznať človeku cez Ježiša Krista a Ducha Svätého.

Viera ako odpoveď človeka Bohu

Prirodzenou a spontánnou odpoveďou človeka na Božie pozvanie je viera. Človek si skrze vieru vytvára s Bohom osobný vzťah a vyjadruje ňou slobodný súhlas s Božími pravdami[1].

Táto viera je vyjadrená nasledovnými znakmi, ktoré ju charakterizujú:

• Viera je dokonalý Boží dar, ktorý dostaneme, keď oň prosíme.

• Viera v Ježiša je nadprirodzená sila, ktorú potrebujeme, aby sme dosiahli spásu.

• Viera si vyžaduje slobodnú vôľu a rozum človeka, ktoré odpovedajú na Božie pozvanie.

• Viera je absolútna istota, pretože má základ v Ježišovi Kristovi.

• Viera je nedokonalá, kým v nej nepôsobí láska.

• Viera rastie, ak počúvame Božie slovo a modlíme sa k Bohu.

• Viera je pre nás už teraz predzvesťou nebeskej radosti[2].

Charakteristiky Boha

Ak by sme chceli charakterizovať Boha, tak vieme, že z pohľadu človeka ho jednoducho vzhľadom na jeho veľkosť, ktorú spoznávame zo stvorených vecí, nemôžeme naším rozumom pochopiť. Boh sa nám však dal poznať a preto sa, z náboženského hľadiska, snažíme nájsť veci, ktoré ho nejakým spôsobom charakterizujú. Tu sú niektoré z nich:

Boh je len jeden

Kresťanská viera vyznáva, že je iba jeden Boh a to svojou prirodzenosťou, svojou podstatou a svojím bytím. Je to zároveň prvá zo šiestich hlavných právd našej katolíckej viery, podľa ktorej sa kresťanstvo radí medzi tzv. monoteistické náboženstvá, ktoré vyznávajú jedného Boha.

Boh zjavuje svoje meno

Izraelskému ľudu sa Boh zjavil, keď mu dal spoznať svoje meno. Menom sa totiž vyslovujú podstata, totožnosť osoby a zmysel jej života. Boh má meno a nie je to teda anonymná sila, ale Boh, ktorý je osobný. Prezradiť svoje meno znamená dať sa spoznať iným.

Boh je Pravda

Je zaujímavé, že charakteristiky Boha neoznačujeme prídavným, ale podstatným menom, čo znamená, že Boh tieto vlastnosti zosobňuje. To znamená, že o Bohu nehovoríme, že je napr. pravdivý, ale že je Pravda samotná, preto sa vo svojich slovách nemôže mýliť, pričom sa s dôverou môžeme spoľahnúť na ich pravdivosť a vernosť. Boh je zároveň aj múdrosť, ktorá riadi celý svet.

Boh je Láska

Svätý Ján však ide ešte ďalej, keď hovorí, že Boh je Láska, pričom týmto pojmom je vyjadrené samotné Božie bytie. Zároveň je potrebné dodať, že táto charakteristika viedla Boha k stvoreniu sveta a ľudí. Tých naďalej usmerňuje a vedie ku konečnému cieľu, ktorým je on sám.

Otázky týkajúce sa Boha

Keďže Boh je večný a nekonečný, tak aj otázok, ktoré sa ho týkajú, je nespočetné množstvo. Vybral som aspoň niektoré aj s krátkymi odpoveďami, aby sme mali lepší prehľad o tom, kým naozaj Boh je:

Je Boh muž alebo žena?

Boh prekračuje ľudské rozlišovanie pohlaví. On nie je ani mužom, ani ženou. Presahuje teda ľudské chápanie otcovstva a materstva.

Čo znamená pojem Trojica?

Trojica je jedna. My kresťania nevyznávame troch bohov, ale jedného Boha v troch Osobách.

Je stvorený svet dielom náhody?

Nie. Veríme, že Boh stvoril svet podľa svojej múdrosti a zo slobodnej vôle, pričom chce dať stvoreniam účasť na svojom bytí, múdrosti a dobrote. Boh je však nekonečne väčší ako všetky jeho diela. Ale pretože je Stvoriteľom a prvou príčinou všetkého, čo jestvuje, je zároveň prítomný vo svojich stvoreniach, ktoré udržuje, dáva im konať a vedie ich k cieľu.

Ako Boh uskutočňuje svoj plán?

Stvorenie má vlastnú dokonalosť, ale z rúk Stvoriteľa nevyšlo všetko úplne dokončené. Opatrenia, ktorými Boh vedie svoje stvorenie k tejto dokonalosti, nazývame Božou prozreteľnosťou. Tá je konkrétna a bezprostredná, stará sa o všetko od najmenších vecí až po veľké svetové a dejinné udalosti[3].

Koniec ukážky

Table of Contents

Titulná strana

Predná tiráž

KATECHÉZY PRE KAŽDÉHO

BOH